OpenLLM-France/wikimedia huggingface dataset:
# Subtiaba

El subtiaba d'acord amb Sapir o maribio és una llengua morta pertanyent a la família otomang. Va ser parlada per un poble assentat al nord-oest de Nicaragua, més particularment entorn de la localitat de Sutiaba que avui forma part de León. Segons l'evidència disponible, el subtiaba va ser una llengua molt propera al tlapaneca, que actualment es parla a l'estat de Guerrero, a Mèxic. Per això, forma part del grup subtiaba-tlapaneca d'aquesta família otomang.

## Parentiu

En 1925 Edward Sapir va escriure sobre el subtiaba un article basat en l'anàlisi de l'evidència disponible. En el text, Sapir incloïa aquesta llengua en la hipotètica família hoka. Quan Sapir va escriure el seu article de 1925, el subtiaba estava a prop de l'extinció.
Oltrogge [1977] va proposar una relació del subtiaba amb el jicaque-tol i el tequistlateca, encara que l'evidència de la relació jicaque-tol-tequistlateca és sòlida, l'evidència en favor del parentiu amb el subtiaba és feble. No obstant això, els treballs comparatius que van presentar millor evidència del parentiu són els de Rensch [1976, 1977] i Suárez [1977] que independentment van trobar evidència en favor de la relació del subtiaba amb el tlapaneca i altres llengües otomang.

## Comparació lèxica

| GLOSA | Sutiaba | Tlapaneca |
| Un | i·mba | mba¹ |
| Dos | a·pu· | a$^3$hma$^3$ |
| Tres | a·su | a²cu¹ |
| Quatre | axku | a²kho$^3$ |
| Home | ra·bu | ša$^3$bo$^3$ |
| Dona | ra·bagu· | a'$^3$go$^3$ |
| Gos | ru·wa | šu$^3$wã¹ |
| Sol | ahka | a$^3$kha'$^3$ |
| Lluna | uku | gő'$^3$ |
| Aigua | i·lu | i²ya² |

## Referències

* ↑ L. Campbell, 1979, p. 965-966.

## Bibliografia

* Campbell, Lyle (1979): "Middle American Languages" en The languages of native America: Historical and comparative assessment, Campbell, Lyle; & Mithun, Marianne (Eds.), Austin: University of Texas Press, pp. 902–999.
* Sapir, Edward «The Hokan affinity of Subtiaba in Nicaragua». American Anthropologist (New Series), 27, 3,4, 1925, pp.402–435, 491–527. DOI: 10.1525/aa.1925.27.3.02a00040.
* Suárez, Jorge A.. El tlapaneco como lengua Otomangue. México, D.F.: Universidad Nacional Autonoma de México, 1977. (castellà)

## Enllaços externs

* Subtiaba, al SIL
* Recursos OLAC sobre el subtiaba
# Subsuccessió

En matemàtiques, una subsuccessió o successió parcial és una successió formada per infinits termes d'una successió. És a dir, una subsuccessió $\{a_{n_{k}}\}_{n_{k}}$ de la successió $\{a_{n}\}_{n}$ compleix $\{a_{n_{k}}\}_{n_{k}}\subset \{a_{n}\}_{n}$.

## Definició formal

Siguin $\{a_{n}\}_{n\in \mathbb {N} }$ una successió i $N_{0}\subseteq \mathbb {N}$ un subconjunt dels naturals amb cardinalitat infinita, aleshores, $\{a_{n_{k}}\}_{n_{k}\in \mathbb {N_{0}} }$ és una subsuccessió de $\{a_{n}\}_{n\in \mathbb {N} }$.

## Exemple

Donada una successió $\{a_{n}\}_{n\in \mathbb {N} }$,
* Els termes de $\{a_{n}\}_{n\in \mathbb {N} }$ que ocupen una posició parella conformen una subsuccessió:
$\{a_{n_{k}}:=a_{2\cdot n}\}_{n_{k}}$
* Els termes de $\{a_{n}\}_{n\in \mathbb {N} }$ que ocupen una posició senar conformen una altra subsuccessió:
$\{a_{n_{p}}:=a_{2\cdot n+1}\}_{n_{p}}$
Per exemple, la successió dels nombres parells és $a_{n}=2\cdot n$ (és a dir, 2, 4, 6, 8, 10, 12, 14, 16, 18, 20...). Les següents successions són subsuccessions d'aquesta:
* $b_{k}=a_{2\cdot k}$ (4, 8, 12, 16...)
* $c_{k}=a_{2\cdot k+1}$ (2, 6, 10, 14...)
* $d_{k}=2^{k}$ (2, 4, 8, 16, 32...)
La següent successió no és subsuccessió de $\{2\cdot n\}_{n\in \mathbb {N} }$:
* $e_{k}=2$ (2, 2, 2, 2, 2...)

## Propietats

Com que una subsuccessió és, en particular, una successió, mantenen les propietats d'aquestes. Els resultats més rellevants que involucren subsuccessions són els següents:
* Si una successió és convergent a $L\in \mathbb {R}$, aleshores totes les seves successions convergeixen també a $L$.
* Si una successió és fitada, aleshores totes les seves successions també ho són.
* Si una successió $\{a_{n}\}_{n\in \mathbb {N} }$ té dues subsuccessions que convergeixen a límits distints, aleshores $\{a_{n}\}_{n\in \mathbb {N} }$ no convergeix.
* Tota successió de reals fitada conté alguna subsuccessió convergent (Teorema de Bolzano-Weierstrass).

## Referències

* ↑ Llopis, José L. «Subsucesiones» (en castellà). [Consulta: 14 maig 2019].

## Bibliografia

* D'Angelo, J. P. and West, D. B. Mathematical Thinking: Problem-Solving and Proofs, 2nd ed. Upper Saddle River, NJ: Prentice-Hall, pp. 277–279, 2000.

## Vegeu també

* Successió
* Límit d'una successió
* Progressió aritmètica
* Progressió geomètrica
* Successió recurrent lineal
* Successió d'Ulam
# Sulayman ibn Hasan

Sulayman ibn Hasan (mort el 1597) fou un daï ismaïlita del Iemen. Era net de Yusuf ibn Sulayman, el 24è dai mutlak dels ismaïlites mustali-tayyibites. Sota el 26è dai Dawud ibn Adjabshah (mort el 1589) fou el seu delegat al port de Mukha. El 1589 va pujar a la direcció de la comunitat Dawud ibn Kutbshah, hi va restar a Mukha. Llavors dues vídues de Dawud ibn Adjabshah, dos fills i un secretari foren acusat de malversació i van desviar el problema (1592) movent a Sulayman que era el seu parent i al que estaven aliats, el qual va reclamar la successió; no obstant no va aconseguir el suport de la comunitat de Mukha i es va haver de retirar a Haraz on també fou rebutjat; llavors va anar a Nadjran on els Banu Yam (de la tribu Hamdan) que s'havien fet ismaïlites, li van donar suport. Empresonat pels otomans (1592) es va poder escapar el 1595 i va anar a l'Índia arribant a Ahmedabad on va intentar ser reconegut obrint un procés contra Dawud a un tribunal de l'emperador mogol; va morir abans de conèixer el veredicte (favorable a Dawud) a Lahore el 12 de maig de 1597. Conegut el resultat del judici, els ismaïlites de l'Índia van donar suport a Dawud, però la minoria al Iemen que s'havia decantat per Sulayman va persistir en la dissidència i es van formar les sectes ismaïlites dels dawudites i sulaymanites.

## Referències

* ↑ Enciclopèdia de l'Islam, IX, 859
# Stearns (Kentucky)

Stearns és una concentració de població designada pel cens al sud de l'estat de Kentucky. Segons el cens del 2000 tenia 1.586 habitants.

## Demografia

Segons el cens del 2000 Stearns tenia 1.586 habitants, 641 habitatges, i 464 famílies. La densitat de població era de 153,1 habitants/km².
Dels 641 habitatges en un 30,7% hi vivien nens de menys de 18 anys, en un 51% hi vivien parelles casades, en un 14,7% dones solteres, i en un 27,6% no eren unitats familiars. En el 26,2% dels habitatges hi vivien persones soles l'11,5% de les quals corresponia a persones de 65 anys o més que vivien soles. El nombre mitjà de persones vivint en cada habitatge era de 2,46 i el nombre mitjà de persones que vivien en cada família era de 2,92.
Per edats la població es repartia de la següent manera: un 24% tenia menys de 18 anys, un 8,6% entre 18 i 24, un 28% entre 25 i 44, un 27,3% de 45 a 60 i un 12,1% 65 anys o més.
L'edat mediana era de 38 anys. Per cada 100 dones de 18 o més anys hi havia 85,4 homes.
La renda mediana per habitatge era de 20.833$ i la renda mediana per família de 26.667 $. Els homes tenien una renda mediana de 21.546 $ mentre que les dones 18.750 $. La renda per capita de la població era d'11.037 $. Entorn del 14,1% de les famílies i el 22,3% de la població estaven per davall del llindar de pobresa.

## Poblacions properes

El següent diagrama mostra les poblacions més properes.

## Referències

* ↑ «U.S. Gazetteer: 2000 and 1990». Oficina del Cens dels Estats Units, 10-07-2008.
* 1 2 3 «Fact Sheet- Stearns». American Fact Finder. Oficina del Cens dels Estats Units, 12-01-2010. Arxivat de l'original el 2020-02-10. [Consulta: 7 agost 2010].
* ↑ «Geographic Comparison Table- Stearns». American Fact Finder. Oficina del Cens dels Estats Units, 12-01-2010.
# Supercopa espanyola d'hoquei sobre patins masculina 2007-2008

L'edició 2007-2008 de la Supercopa espanyola d'hoquei patins masculina es disputà el 9 i 23 d'octubre de 2007 en partit d'anada i tornada. La copa enfrontà el vencedor de la Lliga espanyola, el FC Barcelona Sorli Discau contra el vencedor de la Copa espanyola, l'Alnimar Reus Deportiu.

## Resultat

| 9 d'octubre de 2007 21:00 |
| 9 d'octubre de 2007 21:00 | FC Barcelona Sorli Discau | 4-2 | Alnimar Reus Deportiu | Palau Blaugrana Àrbitres: J. Gómez i S. Mayor Assistència: 2.000 espectadors |
| 9 d'octubre de 2007 21:00 | López 20', 36' D. Páez 24' Teixidó 35' | | Molet 21' Gil 42' | Palau Blaugrana Àrbitres: J. Gómez i S. Mayor Assistència: 2.000 espectadors |
| 23 d'octubre de 2007 |
| 23 d'octubre de 2007 | Alnimar Reus Deportiu | 2-1 | FC Barcelona Sorli Discau | Palau d'Esports Reus Deportiu Àrbitres: A. Garrote i F. García Assistència: 2.500 espectadors |
| 23 d'octubre de 2007 | J.L. Páez 23' Gual 43' | | Borregán 47' | Palau d'Esports Reus Deportiu Àrbitres: A. Garrote i F. García Assistència: 2.500 espectadors |
* Campió FC BARCELONA SORLI DISCAU

## Enllaços externs

* (castellà) Web oficial de la Reial Federació Espanyola de Patinatge
# Striguinó

Striguinó (en rus: Стригино) és un poble de l'óblast de Vladímir, a Rússia, segons el cens del 2012 tenia 377 habitants. Pertany al districte municipal de Múrom.

## Referències

* ↑ Серёгин А. П. Флора Владимирской области: конспект и атлас. — Тула: Гриф и К, 2012. — 620 с.
* ↑ «В.Г. Добронравов. Историко-статистическое описание церквей и приходов Владимирской епархии: Вып. 4: Меленковский, Муромский, Покровский и Судогодский уезды. - 1897». Arxivat de l'original el 2018-05-09.
# Taquipsíquia

La taquipsíquia —del grec tachýs (ràpid) i psyché (ànima o ment)— és l'acceleració patològica de l'activitat psíquica que es presenta en algunes malalties mentals i trastorns psíquics, particularment en aquells que cursen amb episodis de crisis delirants com la psicosi i la mania.
A l'acceleració del pensament que és el trastorn quantitatiu de la seva velocitat i que pot manifestar-se amb verborrea o sense, s'agrega en la taquipsíquia una acceleració més generalitzada de l'activitat psíquica en el seu conjunt. En el seu grau màxim i extrem arriba a la fugida d'idees.
La taquipsíquia no és una malaltia, sinó un signe clínic important del que es val el psiquiatre o psicòleg clínic per al diagnòstic diferencial. En la semiologia psiquiàtrica s'inscriu dins de les alteracions del curs del pensament, més precisament del seu ritme o velocitat. Aquest ritme pot desviar-se de la norma i presentar-se:
* lent o inhibit (bradipsíquia), la qual cosa amb freqüència s'associa als quadres depressius i a certes formes d'esquizofrènia
* accelerat (taquipsíquia), que amb freqüència s'associa a la mania, a altres formes de l'esquizofrènia i a diferents quadres psicòtics.
La taquipsíquia es manifesta com un augment significatiu de la velocitat de pensament, augment de la quantitat de paraules per unitat de temps, major espontaneïtat i disminució del temps de resposta.
Aquest símptoma, en forma aïllada, es dona sobretot en la mania unipolar. Aquest últim quadre és menys freqüent que el trastorn bipolar, en el qual s'alternen períodes depressius i maníacs, podent haver-hi predomini d'una o una altra fase. En les fases maníaques del trastorn bipolar també pot produir-se taquipsíquia i fugida d'idees. D'igual manera, la taquipsíquia apareix en diversos quadres clínics amb component maníaca, com en la síndrome mixta o mania disfòrica.

## Referències

* 1 2 Oliveros Alonso, Ángel. «Aceleración del pensamiento». A: Diccionario enciclopédico de educación especial. Santillana, 1985, p. Tomo I, 46. ISBN 84-294-225-7.
* ↑ Vallejo Ruiloba, J. Introducción a la psicopatología y a la psiquiatría. 6ª. Masson, 2006, p. 188. ISBN 13-978-84-458-1659-2.
* ↑ Oliveros Alonso, Ángel. «Aceleración del pensamiento». A: Diccionario enciclopédico de educación especial. Santillana, 1985, p. 211. ISBN 84-294-225-7.

## Vegeu també

* Hiperprosèxia
* Trastorn bipolar
# Symfony

Symfony, en ciències de la computació, és un entorn de treball per a aplicacions web per al llenguatge PHP i un conjunt de components i biblioteques reutilitzables en PHP. Symfony va ser creat com a codi obert el 22 d'octubre del 2005 sota la llicència MIT.

## Arquitectura

* Symfony està molt inspirat en l'entorn de treball java anomenat Spring FrameWork.
* El patró de disseny emprat és el Model-Vista-Controlador. Aquest patró de desenvolupament de programari divideix l'aplicació en tres parts interconnectades: el model de dades, la interfície usuari i la lògica de control. Facilita el desenvolupament simultani treballant en paral·lel i la reutilització de codi.
* Simfony es recolza en d'altres components codi obert en PHP :
** Mapatge d'objectes relacional: Propel o Doctrine.
** Capa d'abstracció de bases de dades : Propel o Doctrine.
** Entorn de test : PHPUnit.
** Motor de plantilles : Twig.
** Biblioteca d'e-mail : Swift Mailer.

## Referències

* ↑ «What is Symfony, and why should I use it?» (en anglès). https://www.lynda.com. Arxivat de l'original el 2017-11-18. [Consulta: 17 novembre 2017].
* ↑ «Symfony. PHP-based web development framework» (en anglès). https://www.ntchosting.com.+[Consulta: 17 novembre 2017].
* ↑ «Introduction to Symfony» (en anglès). https://www.slideshare.net.+[Consulta: 17 novembre 2017].
# Temple de Juno Moneta

El temple de Juno Moneta fou un temple de l'antiga Roma dedicada a Juno, construït al cim nord del capitoli, on primerament hi hagué la ciutadella, l'any 344 aC.
Juno era la reina del cel i deessa de la llum. Protectora del nuviatge, l'embaràs, el part i el matrimoni. Juno Regina forma part de la tríada capitolina juntament amb Júpiter i Minerva. Era filla de Saturn, germana i esposa de Júpiter. Li agradava jugar amb els llamps i les tempestes, i era tan temible la seva còlera que feia tremolar tot l'Olimp. Per a grecs i romans personificava la dignitat.
Amb l'atribut de Moneta (la que amenaça o adverteix), la deessa era aquella qui amenaçava o advertia amb greus conseqüències contra tot aquell que ataqués la ciutat de Roma.
Aquest temple actualment està totalment desaparegut. A la cima on hi havia el temple originari s'aixecà durant l'edat mitjana la basílica de Santa Maria a Aracoeli.

## Numismàtica

En aquest temple s’establí la primera seca romana. No queda clar si el terme moneda (“moneta” en llatí) va donar nom al temple o si la denominació de la moneda diner es va adoptar a partir del nom del temple.
| « | Arce quoque in summa Junoni templa Monetæ, Ex voto memorant facta, Camille, tuo. Ante domus Manli fuerant, qui Gallica quondam, A Capitolino reppulit arma Jove. | » |
| — Ovidii Fastorum Libri VI. |||

## Referències

* ↑ Rodríguez, J.E.. Dos primeros tratados romano-cartagineses, Los (en castellà). Universitat de Barcelona, Publicacions i Edicions, 2013, p. 207. ISBN 978-84-475-3674-0.
* ↑ Monaghan, P. Encyclopedia of Goddesses and Heroines. New World Library, 2014, p. 272. ISBN 978-1-60868-218-8.
* ↑ Smith, W. A Classical Dictionary of Biography, Mythology and Geography. John Murray, 1891, p. 358.
* ↑ Mueller, H.F.. Roman Religion in Valerius Maximus. Taylor & Francis, 2002, p. 34. ISBN 978-1-134-48836-0.
* ↑ Universidad de Chile. Anales (en castellà), 1859, p. 789.
* ↑ Tollinchi, E. Las metamorfosis de Roma: espacios, figuras y símbolos (en castellà). Editorial de la Universidad de Puerto Rico, 1998, p. 62. ISBN 978-0-8477-0269-5.
* ↑ Naso, P.O.; Stanford, C.S.. Ovidii Fastorum Libri VI (en romanès). Curry, 1834, p. 279.
* ↑ Nasón, P.O.; de Figueroa, D.S.. P. Ovidio Nason. Fastos : libro IV. V. y VI (en castellà). en la imprenta de los Herederos de Francisco de el Hierro, 1738, p. 101.
# Tanakh Ram

La Tanakh Ram (en hebreu תָּנָ"ךְ רָם) és una traducció de la Bíblia Hebrea o Antic Testament cristià des dels texts hebreus i arameus originals a l'hebreu modern parlat actualment a Israel. La traducció l'encetà el lingüista israelià Avraham Ahuvyà. Els drets de la traducció estan reservats a nom de la RAM-Publishing House Ltd. i de Miskal Ltd. La paraula Ram és un acrònim del nom de Rafi Moses, editor de la traducció i president de la RAM-Publishing House.

## Publicacions

L'octubre del 2014 es van publicar dos volums corresponents a la Torà i als profetes anteriors. La Torà, de tapes de color vi negre i 760 pàgines, inclou els llibres del Gènesi, Èxode, Levític, Nombres i Deuteronomi; el segon volum, de color blau fosc i amb 621 pàgines, inclou els llibres de Josuè, Jutges, Samuel i Reis.
El primer volum, la Torà, fou publicat el 2010 i el segon el 2011. Actualment encara s'estan produint volums corresponents als profetes posteriors i als escrits.
El text de cadascun dels llibres de la Bíblia està presentat en hebreu antic a la dreta i a l'esquerra en hebreu modern com una columna paral·lela i en una tipografia diferent. Al final de cada volum hi ha una secció amb taules de pesos i mesures ideades com a referència per al lector.

## Recepció

En ser un nou tàrgum, la seva publicació generà opinions diverses a la comunitat jueva d'Israel. Alguns sectors argumenten que és inconvenient per a la lectura del text sagrat atès que es desvia de la lectura tradicional establerta pels masoretes, mentre que altres sectors consideren que aquesta nova traducció permetrà fer més proper el text a les noves generacions que poden no sentir-se tan properes a l'hebreu antic. D'altra banda, acadèmics com Ghil'ad Zuckermann han donat suport a la idea del Tanakh Ram, car, segons ell, «en el fons, el punt és que els israelians no entenen bé la Bíblia Hebrea».

## Referències

* ↑ Vida a Israel: traduint la Bíblia a l'hebreu (2012) a Hadassah magazine (en anglès).
* ↑ Cinc preguntes a Abraham Ahuvyà: Tanakh hebreu-hebreu (2010) a Haaretz (en hebreu).
* ↑ Entenen els israelians la Bíblia Hebrea? Arxivat 2019-03-30 a Wayback Machine. Por Ghil'ad Zuckermann, en The Bible and Critical theory, Vol. 6 No. 1 (2010) (en anglès).
# The Street (Derbyshire)

The Street és el nom medieval de la via romana que passava a través del Districte de Peak de Derbyshire, sortint del poble de Buxton (en llatí Aquae Arnemetiae) cap al sud-oest fins a on actualment hi ha la ciutat de Derby. La línia que seguia el camí es pot seguir avui en dia gràcies a algunes restes que hi ha des de Buxton fins a llocs com Carsington, on hi havia un assentament romà. Es creu que des de Carsington la via anava cap a l'est fins a Wirksworth i, allí, confluïa amb una ridgeway que anava fins als suburbis del nord de Derby, prop de Little Chester, el lloc de l'assentament romà de Derventio.

## Referències

* ↑ Anton Shone and Dean Smart, The Street: A re-evaluation of the Roman road from Wirksworth to Buxton (anglès)

## Bibliografia

* M. Brassington, "The Roman roads of Derby" in Derbyshire Archaeological Journal vol. 101 (1981) pp. 88-92
* G. Guilbert, K. Challis, "Excavations across the supposed line of 'the Street' Roman road south-east of Buxton, 1991" in Derbyshire Archaeological Journal vol. 113 (1991) pp. 45-60
* J. Lomas, "Problems of the Roman Road between Buxton and Little Chester, Derby" in Derbyshire Archaeological Journal vol. 78 (1958)
* W. Smithard, "The Roman Road between Little Chester and Minninglow" in Derbyshire Archaeological Journal vol. 46/47 (1910)
# The Fox and the Hound 2

The Fox and the Hound 2 és una pel·lícula d'animació de 2006 dirigida per Jim Kammerud que va sortir directament en DVD; es va fer com a continuació de l'èxit de l'estudi Disney, The Fox and the Hound.
A la banda sonora hi van col·laborar les cantants de country Reba McEntire (Good Doggy, No Bone!) i Trisha Yearwood (Blue Beyond) i també Lucas Grabeel (You Know I Will), conegut pel seu paper de Ryan Evans en la trilogia High School Musical.
En la versió original en anglès van posar les veus Patrick Swayze, Reba McEntire, Rob Paulsen (The Happy Elf), Jim Cummings (Pocahontas), i Stephen Root (Office Space), entre d'altres.
# Temixco

Temixco és un municipi de l'estat de Morelos a Mèxic. Forma una àrea metropolitana amb Cuernavaca i Jiutepec. El nom de la ciutat prové de Et-tl, una arrel etimològica en llengua nàhuatl, que significa pedra;i Mizton, gat, i de co, a, on, lloc de, que significa: «En el gat de pedra» o "on hi ha la pedra del gat».
Ocupa una extensió de 89,869 km², xifra que representa l'1,77% del total de l'estat, ocupant el 15è lloc en porció territorial de l'estat.

## Enllaços externs

* Temixco - Lloc web oficial
# Temisó de Laodicea

Temisó (en llatí Themison, en grec antic Θεμίσων, vers 123 aC-43 aC) era un metge grec nadiu de Laodicea de Síria. Va ser deixeble d'Asclepíades de Bitínia i va viure principalment al segle I aC.
Va fundar l'antiga escola de medicina anomenada secta dels metòdics i era un dels més eminents metges dels seu temps. De la seva vida no se sap res. Es pensa que va viatjar molt i devia visitar Roma, ja que a la seva obra s'esmenten Creta i Milà com a llocs que sembla que havia vist directament. Va fundar l'escola a una edat avançada i va contradir en diversos punts al seu tutor Asclepíades.
Va escriure diverses obres, però no se sap en quin idioma, de les quals només es conserven algun títols i alguns fragments conservats per Celi Aurelià:
* 1. Libri Periodici
* 2. Epistolae, en almenys nou llibres.
* 3. Celeres Passiones, en tres llibres.
* 4. Tardae Passiones, en almenys dos llibres.
* 5. Liber Salutaris
* 6. De Plantagine
Fabricius li atribueix també De Elephantiasi, però això és dubtós. Celi Aurelià diu que va ser el primer metge que va utilitzar sangoneres. També el menciona Sorà d'Efes el Jove.
Es sospita que va patir personalment d'hidrofòbia però es va recuperar. Eudem i Pròcul haurien estat deixebles (sectatores) seus, o almenys haurien seguit les seves doctrines metòdiques.

## Referències

* ↑ 1.Themison a: William Smith (editor), A Dictionary of Greek and Roman Biography and Mythology. Vol. III. Boston: Little, Brown & Comp., 1867, p. 1023-1024
# Temisó de Samos

Temisó de Samos (en llatí Themison, en grec antic Θεμίσων) fou un militar nadiu de Samos, al servei d'Antígon el Borni. La seva principal activitat la va fer a la mar.
L'any 315 aC es va reunir amb Antígon a Fenícia amb una flota de 40 vaixells procedent de l'Hel·lespont. El 306 aC torna a ser mencionat dirigint una part de la flota de Demetri Poliorcetes, fill d'Antígon, durant la gran batalla naval de Salamina de Xipre, segons Diodor de Sicília.

## Referències

* ↑ 3.Themison a: William Smith (editor), A Dictionary of Greek and Roman Biography and Mythology. Vol. III Boston: Little, Brown & Comp., 1867, p. 1023
# Temnitztal

Temnitztal és un municipi del districte d'Ostprignitz-Ruppin a l'estat federat de Brandenburg a Alemanya. El 2017 tenia 1443 habitants. Forma part de l'amt de Temnitz.
El municipi es va crear el 30 de desembre de 1997, quan els ajuntaments dels fins aleshores municipis independents de Kerzlin, Küdow-Lüchfeld, Rohrlack, Vichel i Wildberg van decidir de fusionar. El 16 de juny de 2003 el municipi de Garz s'hi va afegir. La nova entitat va triar el nom «Temnitztal» o vall del Temnitz, el riu que creua l'entitat. La fusió i la nova entitat van crear una nova dinàmica i millores en les infraestructures, tot i respectar la identitat de cadascú dels antics municipis. Fins fa poc, el problema major va quedar la despoblació de pobles agrícoles sense gaire altres activitats, una tendència que va començar invertint-se des de 2016. La major inversió industrial a la regió van ser una sèrie d'aerogeneradors, però són tema de molta crítica per les poques repercussions econòmiques positives que van aportar per a la població local.
* El Temnitz
* Casa d'entramat de fusta a Garz, antiga posada
* Església de Lüchfeld ±1750
* Església de Nicolau a Wildberg Segona meitat del segle xiii

## Referències

* ↑ Schönberg, Christian «Neuruppins Einwohnerzahl sinkt» (en alemany). Märkische Oderzeitung, 02-10-2018.
* 1 2 «Temnitz» (en alemany). Amt Temnitz, 05-10-2016.
* ↑ Aniol, Celina «Wind in den Segeln von Temnitztal» (en alemany). Märkische Allgemeine, 03-06-2016. Arxivat de l'original el 2018-10-22 [Consulta: 22 octubre 2018].
* ↑ Anker «Viel Gegenwind für Ausbau der Windkraft in Brandenburg» (en alemany). Berliner Morgenpost, 19.04.2018Jens.